Daɣen di tmuɣli-nsen, aḍris n tsekla d ilelli yettban-d s timmad-is deg unnar n usnulfu aseklan; ur ilaq ara ad teqqen talalit-is d yinumak-is ɣer temsal n umezruy neɣ ɣer temsal n tmetti neɣ ɣer tid n tnefsit. Imsulɣa irusiyen ssawḍen beggnen-d tulmisin iɣef yettwabna uḍris aseklan. Di lewhi-nsen, yal aḍris n tsekla yeffer deg ugbur-is aṭas n yiferdisen i d-yemmalen azeṭṭa-nni n wassaɣen i t-yezdin d leṣnaf-nniḍen n tsekla. Ɣas akka ilɣawanen irusiyen ur d-bdiren ara awal amyeḍres s wudem usrid di tira-nsen, maca tiktiwwin-agi-nsen ttwellihent-d s ttbut ɣef yinumak d lemɛani iɣef tettwabna tmiḍrant amyeḍres.